*Projekts*

LATVIJAS REPUBLIKAS MINISTRU KABINETS

|  |  |  |
| --- | --- | --- |
| 2016. gada “\_\_\_\_” \_\_\_\_\_\_\_\_\_\_\_\_  Rīgā |  | Noteikumi Nr.  (prot. Nr. \_\_\_\_\_\_) |

**Kārtība, kādā zemes īpašniekam vai lietotājiem nosakāmi to zaudējumu apmēri, kas saistīti ar īpaši aizsargājamo nemedījamo sugu un migrējošo sugu dzīvnieku nodarītajiem būtiskiem postījumiem un minimālās aizsardzības pasākumu prasības postījumu novēršanai**

*Izdoti saskaņā ar Sugu un biotopu aizsardzības likuma*

*4.panta 6.punktu*

**I. Vispārīgais jautājums**

1. Noteikumi nosaka:

1.1.kārtību, kādā zemes īpašniekiem vai lietotājiem nosakāmi to zaudējumu apmēri, kas saistīti ar īpaši aizsargājamo nemedījamo sugu un migrējošo sugu dzīvnieku nodarītajiem būtiskiem postījumiem (turpmāk – zaudējumi);

1.2. minimālās nepieciešamo aizsardzības pasākumu prasības postījumu novēršanai.

**II. Kompensācijas piešķiršanas nosacījumi**

2. Kompensāciju par zaudējumiem (turpmāk – kompensācija) izmaksā no valsts budžeta šim mērķim paredzētajiem līdzekļiem pēc tam, kad ir konstatēts, ka postījumus nodarījuši īpaši aizsargājamo nemedījamo sugu vai migrējošo sugu dzīvnieki, zemes īpašnieks vai lietotājs postījumu vietā ir veicis šajos noteikumos noteiktos aizsardzības pasākumus postījumu novēršanai un nodarītie postījumi ir būtiski.

3. Zaudējumus nosaka, ja:

3.1. postījumi nodarīti augkopības, akvakultūras, lopkopības vai biškopības nozarē;

3.2. nodarīto zaudējumu apmērs pārsniedz vienu valstī noteikto minimālo mēnešalgu (*euro*);

3.3. postījumu platība augkopībā konkrētajā zemes vienībā nav mazāka par 0,05 hektāriem;

3.4. postījumi akvakultūrai nodarīti zivju dīķos, un katra zivju dīķa platība nav mazāka par 0,1 hektāru;

3.5. postījumus akvakultūrai nodara būtiskākās zivjēdāju putnu sugas - gārņi (zivju gārnis (*Ardea cinerea*) vai lielais baltais gārnis (*Egretta alba*)), ķīri (lielais ķīris (*Larus ridibundus*) vai mazais ķīris (*Larus minutus*)), jūras krauklis (*Phalacrocorax carbo*), zivju ērglis (*Pandion haliaetus*), jūras ērglis (*Haliaeetus albicilla*), kā arī ūdrs (*Lutra lutra*).

4. Zemes īpašnieks vai lietotājs piesaka kompensāciju par postījumiem:

4.1. augkopības nozarē – pavasara un rudens migrācijas sezonas laikā, bet ne biežāk kā vienu reizi katras sezonas laikā;

4.2. akvakultūras nozarē –ne biežāk kā reizi gadā;

4.3. lopkopības vai biškopības nozarē – par ikreizējiem nodarītajiem postījumiem.

5. Kompensāciju nepiešķir tiešās un pastarpinātās pārvaldes institūcijām un valsts vai pašvaldību kapitālsabiedrībām.

6. Zemes īpašniekam vai lietotājampiešķir kompensāciju, ja:

6.1. zemes īpašnieks vai lietotājs ir samaksājis naudas sodus par pārkāpumiem vides jomā, ja tādi uzlikti, kā arī ir atlīdzinājis videi nodarītos zaudējumus, ja tādi tika nodarīti;

6.2. zivju dīķi, kuros nodarīti postījumi, ir reģistrēti Lauksaimniecības datu centrā kā akvakultūras dzīvnieku novietne atbilstoši normatīvajiem aktiem par lauksaimniecības un akvakultūras dzīvnieku, to ganāmpulku un novietņu reģistrēšanas kārtību, ja kompensāciju pieprasa par akvakultūrai nodarītajiem zaudējumiem;

6.3. zivju dīķu, kuros nodarīti postījumi, platība ir reģistrēta Nekustamā īpašuma valsts kadastra informācijas sistēmā kā zeme zem zivju dīķiem, ja kompensāciju pieprasa par akvakultūrai nodarītajiem zaudējumiem;

6.4. zemes īpašnieks vai lietotājs vienlaikus ir lauksaimniecības dzīvnieku, kuriem nodarīti postījumi, īpašnieks, ja kompensāciju pieprasa par lopkopībai vai biškopībai nodarītajiem zaudējumiem;

6.5. lauksaimniecības dzīvnieki, kuriem nodarīti postījumi, to novietne un ganāmpulks ir reģistrēti Lauksaimniecības datu centrā atbilstoši normatīvajiem aktiem par lauksaimniecības un akvakultūras dzīvnieku, to ganāmpulku un novietņu reģistrēšanas un lauksaimniecības dzīvnieku apzīmēšanas kārtību, ja kompensāciju pieprasa par lopkopībai vai biškopībai nodarītajiem zaudējumiem;

6.6. lauksaimniecības dzīvnieki, kuriem nodarīti postījumi, ir apzīmēti atbilstoši normatīvajiem aktiem par lauksaimniecības un akvakultūras dzīvnieku, to ganāmpulku un novietņu reģistrēšanas un lauksaimniecības dzīvnieku apzīmēšanas kārtību;

6.7. zemes īpašniekam vai lietotājam ar tiesas lēmumu nav pasludināts maksātnespējas process, ar tiesas lēmumu netiek īstenots tiesiskās aizsardzības process vai ar tiesas lēmumu netiek īstenots ārpustiesas tiesiskās aizsardzības process, tam nav uzsākta bankrota procedūra, piemērota sanācija vai mierizlīgums, vai tā saimnieciskā darbība nav izbeigta, vai tas neatbilst normatīvajos aktos noteiktiem kritērijiem, lai tam piemērotu maksātnespējas procedūru.

7. Zemes īpašnieks vai lietotājs nodrošina vismaz vienu no šādiem aizsardzības pasākumiem postījumu novēršanai augkopībai:

7.1. akustiskie atbaidītāji (skaņu un troksni radoši elementi);

7.2. vizuālie atbaidītāji (silueti, mulāžas, spīdoši elementi);

7.3. repelenti;

7.4. citi pasākumi, ciktāl tie nav pretrunā ar vides un dabas aizsardzības prasībām (piemēram, šķēršļi, elektriskie gani).

8. Zemes īpašnieks vai lietotājs nodrošina vismaz vienu no šādiem aizsardzības pasākumiem postījumu novēršanai akvakultūrai:

8.1. akustiskie atbaidītāji (skaņu un troksni radoši);

8.2. vizuālie atbaidītāji (silueti, mulāžas, spīdoši elementi);

8.3. citi pasākumi, ciktāl tie nav pretrunā ar vides un dabas aizsardzības prasībām (piemēram, repelenti, šķēršļi, tīkli, elektriskie gani).

9. Zemes īpašnieks vai lietotājs nodrošina vismaz vienu no šādiem aizsardzības pasākumiem postījumu novēršanai lopkopībai vai biškopībai:

9.1. nožogotas platības lauksaimniecības dzīvniekiem diennakts tumšajā laikā;

9.2. suņi;

9.3. bišu stropu atrašanās cilvēku mītņu tuvumā;

9.4. vizuālie atbaidītāji (silueti, mulāžas, spīdoši elementi);

9.5. citi pasākumi, ciktāl tie nav pretrunā ar vides un dabas aizsardzības prasībām (piemēram, repelenti, šķēršļi, elektriskie gani).

10. Ja atbilstoši šo noteikumu 7. – 9.punktam sākotnēji izvēlētais aizsardzības pasākums nav efektīvs, zemes īpašniekam vai lietotājam jānodrošina citi aizsardzības paņēmieni postījumu novēršanai.

**III. Pieteikums kompensācijas saņemšanai**

11. Pieteikumu kompensācijas saņemšanai (turpmāk – pieteikums) par augkopībai (1.pielikums), akvakultūrai (2.pielikums), lopkopībai vai biškopībai (3.pielikums) nodarītajiem zaudējumiem zemes īpašnieks vai lietotājs vai viņa pilnvarota persona (turpmāk – iesniedzējs) pēc postījumu konstatēšanas nekavējoties iesniedz Dabas aizsardzības pārvaldē (turpmāk – pārvalde). Pieteikumuvar iesniegt klātienē, pa pastu, elektroniskā veidā, ja tas normatīvajos aktos noteiktajā kārtībā ir parakstīts ar elektronisko parakstu, vai izmantojot Vienotajā valsts un pašvaldību pakalpojumu portālā ([www.latvija.lv](http://www.latvija.lv)) pieejamo tiešsaistes formu.

12. Pieteikumam pievieno šādus dokumentus (to apliecinātas kopijas):

12.1. zemes lietošanas tiesības apliecinošu dokumentu, ja zemes lietošanas tiesības nav nostiprinātas zemesgrāmatā, - ja pieteikumu iesniedz zemes lietotājs;

12.2. pilnvaru, ja pieteikumu iesniedz zemes īpašnieka vai lietotāja pilnvarotā persona;

12.3. Nekustamā īpašuma valsts kadastra informācijas sistēmā reģistrētu zemes robežu plānu (turpmāk – zemes robežu plāns). Akvakultūrai nodarīto zaudējumu gadījumā zemes robežu plānā norāda zivju dīķus, kuros nodarīti postījumi;

12.4. iesniegumu *de minimis* atbalsta saņemšanai saskaņā ar normatīvajiem aktiem par *de minimis* atbalsta uzskaites un piešķiršanas kārtībulauksaimniecības nozarē, ja pieteikumu iesniedz par augkopībai, lopkopībai vai biškopībai nodarītajiem zaudējumiem;

12.5. iesniegumu *de minimis* atbalsta saņemšanai saskaņā ar normatīvajiem aktiem par *de minimis* atbalsta uzskaites un piešķiršanas kārtību zvejniecības un akvakultūras nozarē, ja pieteikumu iesniedz par akvakultūrai nodarītajiem zaudējumiem.

13. Ne vēlāk kā piecpadsmit darbdienu laikā no pieteikuma iesniegšanas dienas iesniedzējs iesniedz pārvaldē šādus dokumentus (to apliecinātas kopijas):

13.1. Lauksaimniecības datu centra izsniegtu apliecinājumu, ka zivju dīķi, kuros nodarīti postījumi, ir reģistrēti kā akvakultūras dzīvnieku novietne atbilstoši normatīvajiem aktiem par lauksaimniecības un akvakultūras dzīvnieku, to ganāmpulku un novietņu reģistrēšanas kārtību, ja pieteikumu iesniedz par akvakultūrai nodarītajiem zaudējumiem;

13.2. ja zemes īpašnieks vai lietotājs ir bioloģiskās lauksaimniecības produktu ražotājs – normatīvajos aktos par bioloģiskās lauksaimniecības uzraudzību un kontroli noteiktās kontroles institūcijas izsniegtu apliecinājumu, ka lauksaimniecībā izmantojamā zeme, kur nodarīti postījumi, ir iekļauta bioloģiskās lauksaimniecības kontroles sistēmā atbilstoši normatīvajiem aktiem par bioloģiskās lauksaimniecības uzraudzības un kontroles kārtību, ja pieteikumu iesniedz par augkopībai nodarītajiem zaudējumiem;

13.3. Lauksaimniecības datu centra izsniegtu apliecinājumu, ka lauksaimniecības dzīvnieki, kuriem nodarīti postījumi, to novietne un ganāmpulks ir reģistrēti Lauksaimniecības datu centrā atbilstoši normatīvajiem aktiem par lauksaimniecības un akvakultūras dzīvnieku, to ganāmpulku un novietņu reģistrēšanas kārtību, ja pieteikumu iesniedz par lopkopībai vai biškopībai nodarītajiem zaudējumiem.

**IV. Komisijas izveidošana**

14. Lai novērtētu augkopībai, akvakultūrai, lopkopībai vai biškopībai nodarītos zaudējumus, pārvalde izveido komisiju.

15. Komisijā, ko izveido augkopībai nodarīto zaudējumu novērtēšanai, iekļauj pārstāvi no pārvaldes, Lauku atbalsta dienesta un attiecīgās pašvaldības. Komisijas darbu vada pārvaldes pārstāvis.

16. Komisijā, ko izveido akvakultūrai nodarīto zaudējumu novērtēšanai, iekļauj pārstāvi no pārvaldes, Lauku atbalsta dienesta un Valsts vides dienesta. Komisijas darbu vada pārvaldes pārstāvis.

17. Komisijā, ko izveido lopkopībai vai biškopībai nodarīto zaudējumu novērtēšanai, iekļauj pārstāvi no pārvaldes, Lauku atbalsta dienesta, Valsts meža dienesta un Pārtikas un veterinārā dienesta. Komisijas darbu vada pārvaldes pārstāvis.

18. Komisija un iesniedzējs ir tiesīgi zaudējumu novērtēšanā pieaicināt neatkarīgus ekspertus ar padomdevēja tiesībām:

18.1. sabiedrības ar ierobežotu atbildību “Latvijas Lauku konsultāciju un izglītības centrs” ekspertus;

18.2. Latvijas valsts mežzinātnes institūta “Silava” ekspertus;

18.3. Pārtikas drošības, dzīvnieku veselības un vides zinātniskā institūta “BIOR” ekspertus;

18.4. sugu un biotopu aizsardzības jomā sertificētus ekspertus;

18.5. biškopības nozares ekspertus.

19. Ja komisija pieaicina šo noteikumu 18.punktā minētos ekspertus, komisija par to rakstiski informē iesniedzēju.

20. Izdevumus, kas saistīti ar šo noteikumu 18.punktā minēto ekspertu darbu, sedz pieteikuma iesniedzējs.

**V. Augkopībai nodarīto zaudējumu novērtēšana un apmēra aprēķināšana**

21. Komisija 10 darbdienu laikā pēc pieteikuma un šo noteikumu 12.punktā minēto dokumentu saņemšanas, piedaloties iesniedzējam, kurš dabā uzrāda postījumu platības:

21.1. apseko un veic pārbaudi dabā;

21.2. nosaka postījumus nodarījušo dzīvnieku sugu (sugu grupu);

21.3. nosaka postījumu platību konkrētajā zemes vienībā;

21.4. nosaka kultūraugu;

21.5. konstatē, vai nav ļaunprātīgi veicināta nodarīto zaudējumu rašanās vai to apmēra palielināšanās;

21.6. konstatē, vai ir veikti pieteikumā norādītie aizsardzības pasākumi postījumu novēršanai.

22. Augkopībai nodarītos zaudējumus novērtē bezsniega un bezsala apstākļos.

23. Augkopībai nodarīto zaudējumu apmēru nosaka platībā, kuru iesniedzējs pārbaudes brīdī ir norādījis dabā un kura atbilst šo noteikumu 3.3.apakšpunkta nosacījumiem.

24. Komisija sastāda pārbaudes aktu par augkopībai nodarītajiem zaudējumiem (4.pielikums), ko paraksta visi komisijas locekļi. Pārbaudes aktam par augkopībai nodarītajiem zaudējumiem pievieno kartoshēmu digitālā veidā vektordatu formā (.gml, .dwg, .dxf, .dgn vai .shp datņu formā) LKS-92-TM koordinātu sistēmā mērogā 1:5000 vai 1:10000 ar norādītām zemes vienības robežām, postījumu platību un postījumu platības robežu koordinātām, kuru sagatavo pārvaldes pārstāvis un paraksta visi komisijas locekļi. Pārbaudes aktam var pievienot fotouzņēmumus.

25. Ja komisijas loceklis, eksperts vai iesniedzējs atsakās parakstīt pārbaudes aktu par augkopībai nodarītajiem zaudējumiem, to atzīmē šajā pārbaudes aktā, norādot atteikšanās iemeslu.

26. Augkopībai nodarīto zaudējumu apmēru nosaka pēc sabiedrības ar ierobežotu atbildību “Latvijas Lauku konsultāciju un izglītības centrs” aprēķinātajām bruto seguma izmaksām, izmantojot šādu formulu:

Z = C x A, kur

Z – zaudējumu apmērs (*euro*);

C – attiecīgā kultūrauga sējumu vai stādījumu ierīkošanas un uzturēšanas bruto seguma izmaksas intensīvi vai bioloģiski audzētam par iepriekšējo gadu;

A – postījumu platība (ha).

**VI. Akvakultūrai nodarīto zaudējumu novērtēšana un apmēra aprēķināšana**

27. Komisija 10 darbdienu laikā pēc pieteikuma un šo noteikumu 12.punktā minēto dokumentu saņemšanas, piedaloties iesniedzējam:

27.1. apseko un veic pārbaudi dabā;

27.2. konstatē postījumus nodarījušo zivjēdāju putnu sugu klātbūtni un nosaka to skaitu;

27.3. konstatē zivju dīķu, kuros nodarīti postījumi, platību;

27.4. konstatē, vai nav ļaunprātīgi veicināta nodarīto zaudējumu rašanās vai to apmēra palielināšanās;

27.5. konstatē, vai ir veikti pieteikumā norādītie aizsardzības pasākumi postījumu novēršanai.

28. Komisija sastāda pārbaudes aktu par akvakultūrai nodarītajiem zaudējumiem (5.pielikums), ko paraksta visi komisijas locekļi, iesniedzējs, kā arī atbilstoši šo noteikumu 18.punktam pieaicinātie eksperti. Pārbaudes aktam par akvakultūrai nodarītajiem zaudējumiem pievieno kartoshēmu digitālā veidā vektordatu formā (.gml, .dwg, .dxf, .dgn vai .shp datņu formā) LKS-92-TM koordinātu sistēmā mērogā 1:5000 vai 1:10000 ar norādītām zemes vienības robežām, postījumu platību un postījumu platības robežu koordinātām, kuru sagatavo pārvaldes pārstāvis un paraksta visi komisijas locekļi. Pārbaudes aktam var pievienot fotouzņēmumus.

29. Ja komisijas loceklis, eksperts vai iesniedzējs atsakās parakstīt pārbaudes aktu par akvakultūrai nodarītajiem zaudējumiem, to atzīmē šajā pārbaudes aktā, norādot atteikšanās iemeslu.

30. Zaudējumus akvakultūrai nosaka pēc šo noteikumu 3.5.apakšpunktā minēto piecu būtiskāko zivjēdāju putnu sugu (gārņi, ķīri, jūras krauklis, zivju ērglis, jūras ērglis) un ūdra klātbūtnes, izmantojot šādu formulu:

30.1. par putnu sugu nodarītajiem zaudējumiem:

Z = 0,1 x B x Dmin x P, kur

Z – zaudējumu apmērs (*euro*);

B – zivjēdāju putnu sugu skaits (no 1 līdz 5). Ja pārbaudes aktā norādītais zivjēdāju putnu sugu skaits atšķiras no pieteikumā norādītā, aprēķinā izmanto vidējo pārbaudes aktā un pieteikumā norādīto zivjēdāju putnu sugu skaitu;

Dmin – valstī noteiktā minimālā mēnešalga (*euro*);

P – zivju dīķu, kuros nodarīti postījumi, kopplatība (ha);

30.2. par ūdra nodarītajiem zaudējumiem:

Z = 0,05 x Dmin x P, kur

Z – zaudējumu apmērs (*euro*);

Dmin – valstī noteiktā minimālā mēnešalga (*euro*);

P – zivju dīķu, kuros nodarīti postījumi, kopplatība (ha).

**VII. Lopkopībai vai biškopībai nodarīto zaudējumu novērtēšana un apmēra aprēķināšana**

31. Komisija nekavējoties pēc pieteikuma un šo noteikumu 12.punktā minēto dokumentu saņemšanas, piedaloties iesniedzējam:

31.1. apseko un veic pārbaudi dabā;

31.2. nosaka postījumus nodarījušo dzīvnieku sugu;

31.3. nosaka lauksaimniecības dzīvnieka, kuram nodarīti postījumi sugu (šķirni); 31.4. konstatē lauksaimniecības dzīvnieku (tajā skaitā bišu saimju), kuriem nodarīti postījumi, skaitu;

31.5. pārbauda, vai lauksaimniecības dzīvnieki, kuriem nodarīti postījumi, ir apzīmēti un bišu saimes, kurām nodarīti postījumi, ir reģistrētas atbilstoši normatīvajiem aktiem par lauksaimniecības un akvakultūras dzīvnieku, to ganāmpulku un novietņu reģistrēšanas un lauksaimniecības dzīvnieku apzīmēšanas kārtību;

31.6. konstatē, vai nodarīto postījumu dēļ lauksaimniecības dzīvnieki (tajā skaitā bišu saimes) ir nogalināti vai ievainoti un tādēļ likvidējami;

31.7. konstatē, vai nav ļaunprātīgi veicināta nodarīto zaudējumu rašanās vai to apmēra palielināšanās;

31.8. konstatē, vai ir veikti pieteikumā norādītie aizsardzības pasākumi postījumu novēršanai.

32. Lopkopībai nodarītos zaudējumus nosaka, ja postījumu dēļ lauksaimniecības dzīvnieki ir nogalināti vai ievainoti un tādēļ likvidējami.

33. Biškopībai nodarītos zaudējumus nosaka, ja bišu saimes ir gājušas bojā vai ir likvidējamas.

34. Komisija sastāda pārbaudes aktu par lopkopībai vai biškopībai nodarītajiem zaudējumiem (6.pielikums), ko paraksta visi komisijas locekļi, iesniedzējs, kā arī atbilstoši šo noteikumu 18.punktam pieaicinātie eksperti. Pārbaudes aktam par lopkopībai vai biškopībai nodarītajiem zaudējumiem var pievienot fotouzņēmumus.

35. Ja komisijas loceklis, eksperts vai iesniedzējs atsakās parakstīt pārbaudes aktu par lopkopībai vai biškopībai nodarītajiem zaudējumiem, to atzīmē šajā pārbaudes aktā, norādot atteikšanās iemeslu.

36. Zaudējumu apmēru lopkopībai vai biškopībai nosaka pēcsabiedrības ar ierobežotu atbildību “Latvijas Lauku konsultāciju un izglītības centrs” aprēķinātajām attiecīgā lauksaimniecības dzīvnieka vai bišu saimes ieviešanas un uzturēšanas bruto seguma izmaksām par iepriekšējo gadu, ņemot vērā Lauksaimniecības datu centra reģistrā norādīto lauksaimniecības dzīvnieku vecumu un izmantošanas grupu.

**VIII. Zaudējumu apmēra noteikšana, lēmuma pieņemšana par kompensācijas piešķiršanu vai atteikumu piešķirt kompensāciju un kompensācijas izmaksas kārtība**

37. Pārvaldes amatpersona 5 darbdienu laikā, pamatojoties uz pārbaudes aktu par augkopībai, akvakultūrai, lopkopībai vai biškopībai nodarītajiem zaudējumiem, atbilstoši šiem noteikumiem nosaka zaudējumu apmēru.

38. Pārvaldes amatpersona pirms lēmuma pieņemšanas par kompensācijas piešķiršanu pārbauda, vai iesniedzējs ir izpildījis šajos noteikumos minētos nosacījumus kompensācijas piešķiršanai un ir iesniedzis šo noteikumu 12. un 13.punktā minētos dokumentus

39. Pieņemot lēmumu par kompensācijas piešķiršanu pārvalde ievēro šādus nosacījumus:

39.1*.* kompensāciju piešķir, ievērojot Komisijas 2013. gada 18. decembra Regulas (ES) Nr. 1408/2013 par Līguma par Eiropas Savienības darbību 107. un 108.panta piemērošanu *de minimis* atbalstam lauksaimniecības nozarē (turpmāk – Komisijas regula Nr. 1408/2013) 1. panta 1. punktā vai Komisijas 2014. gada 27. jūnija Regulas (ES) Nr. 717/2014 par Līguma par Eiropas Savienības darbību 107. un 108.panta piemērošanu *de minimis* atbalstam zvejniecības un akvakultūras nozarē (turpmāk – Komisijas regula Nr. 717/2014) 1. panta 1. punktā minētos nozaru un darbības ierobežojumus;

39.2. veic pārbaudi, vai kompensācijas apmērs nepalielina attiecīgajā fiskālajā gadā, kā arī iepriekšējos divos fiskālajos gados saņemtā *de minimis* atbalsta kopējo apmēru līdz līmenim, kas pārsniedz Komisijas regulas Nr. 1408/2013 3. panta 2. punktā (saimnieciskās darbības veicējiem, kuri nodarbojas ar lauksaimniecības produktu primāro ražošanu) vai Komisijas regulas Nr. 717/2014 3. panta 2. punktā (saimnieciskās darbības veicējiem, kuri darbojas zvejniecības un akvakultūras nozarē saskaņā ar Eiropas Parlamenta un Padomes 2013.gada 11.decembra Regulu (ES) Nr. 1379/2013 par zvejas un akvakultūras produktu tirgu kopīgo organizāciju un ar ko groza Padomes Regulas (EK) Nr.1184/2006 un (EK) Nr. 1224/2009 un atceļ Padomes Regulu (EK) Nr.104/2000) noteikto maksimālo *de minimis* apmēru. Izvērtējot kompensācijas apmēru, vērtē saņemto *de minimis* atbalstu viena vienota uzņēmuma līmenī. Viens vienots uzņēmums ir tāds uzņēmums, kas atbilst Komisijas regulas Nr. 1408/2013 2. panta 2. punktā un Komisijas regulas Nr. 717/2014 2. panta 2. punktā minētajiem kritērijiem;

40. Pārvaldes amatpersona divu mēnešu laikā pēc zaudējumu apmēra noteikšanas pieņem lēmumu par kompensācijas piešķiršanu, nosakot kompensācijasapmēru, vai lēmumu par atteikumu piešķirt kompensāciju.

41. Lēmumu par kompensācijas piešķiršanu vai atteikumu piešķirt kompensāciju var apstrīdēt pārvaldes ģenerāldirektoram mēneša laikā no tā spēkā stāšanās dienas. Pārvaldes ģenerāldirektora lēmumu var pārsūdzēt Administratīvā rajona tiesā Administratīvā procesa likumā noteiktajā kārtībā.

42. Pārvalde pēc lēmuma pieņemšanas par kompensācijas piešķiršanu nodrošina tās izmaksu atbilstoši valsts budžetā šim mērķim paredzētajiem līdzekļiem. Kompensāciju izmaksā pēc tam, kad iesniedzējs ir sedzis šo noteikumu 20.punktā minētos izdevumus.

43. Pārvalde kompensāciju uzskaiti veic saskaņā ar normatīvajiem aktiem par *de minimis* atbalsta uzskaites un piešķiršanas kārtību lauksaimniecības nozarē vai saskaņā ar normatīvajiem aktiem par *de minimis* atbalsta uzskaites un piešķiršanas kārtību zvejniecības un akvakultūras nozarē.

44. Pārvalde uzglabā informāciju par piešķirto kompensāciju atbilstoši Komisijas regulas Nr. 1408/2013 6. panta 4. punktam vai Komisijas regulas Nr. 717/2014 6. panta 4. punktam.

**IX. Noslēguma jautājumi**

45. Lēmumu par kompensācijaspiešķiršanu saskaņā ar Komisijas regulu Nr. 1408/2013 vai Komisijas regulu Nr. 717/2014 pieņem līdz šo regulu darbības beigām jeb līdz 2021. gada 30. jūnijam.

46. Pieteikumu par kompensācijas saņemšanu, kas ir iesniegti līdz šo noteikumu spēkā stāšanās dienai, izskatīšanai ir piemērojamas Ministru kabineta 2007.gada 20.novembra noteikumu Nr.778 “Kārtība, kādā zemes lietotājiem nosakāmi to zaudējumu apmēri, kas saistīti ar īpaši aizsargājamo nemedījamo sugu un migrējošo sugu dzīvnieku nodarītajiem būtiskajiem postījumiem” normas, ciktāl tās nav pretrunā ar Sugu un biotopu aizsardzības likumu.

Ministru prezidents M.Kučinskis

Vides aizsardzības un reģionālās attīstības ministrs K.Gerhards

Iesniedzējs:

Vides aizsardzības un reģionālās attīstības ministrs K.Gerhards

Vīza:

Valsts sekretārs R.Muciņš

03.03.16 11:45

2665

V.Bernards

67026524

[Vilnis.bernards@varam.gov.lv](mailto:Vilnis.bernards@varam.gov.lv)